钦定古今图书集成/方舆汇编/职方典/第1134卷
## 钦定古今图书集成/方舆汇编/职方典/第1134卷

| 钦定古今图书集成 方舆汇编 第一千一百三十四卷 |

| |

钦定古今图书集成方舆汇编职方典

第一千一百三十四卷目录

汉阳府部纪事

汉阳府部杂录

汉阳府部外编

职方典第一千一百三十四卷

《府志》：“夏禹南巡狩，济江至于中流，有黄龙二负王舟
而行。”

姬奭，周同姓也。文王命公巡行南国，以布厥政。有司
请召民，公曰：“不劳一身，而劳百姓，非吾君之志也。”乃
遍历乡邑，听断于甘棠之下，以时当蚕桑耕农。于是
弛狱出民，使得反业，自侯伯至庶人，无失职者。人思
其政，作《甘棠》之诗。武王即位，命公居左右十有四年，
以功封于燕，成王时为三公。自陕以东公主之。三十
七年，受顾命逆世子钊，延入翼室以宅忧，是为康王。
召虎，康公十六世孙。宣王兴衰拨乱，时淮夷亦叛，王
命虎帅师循江、汉讨平之，遂经理其地，于是有《江汉》
之诗。

周昭王征荆蛮，旋涉汉，王及祭公陨于汉。

蔡侯、吴子、唐侯伐楚，舍舟于淮汭，自豫章与楚夹汉。
左司马戍谓子常曰：“子沿汉而与之上下，我悉方城
外以毁其舟，还塞大隧、直辕、冥厄。子济汉而伐之，我
自后击之，必大败之。”既谋而行。武城黑谓子常曰：“吴
用木也，我用革也，不可久也，不如速战。”史皇谓子常：
“楚人恶子而好司马，若司马毁吴舟于淮，塞城口而
入，是独克吴也。子必速战，不然不免。”乃济汉而陈，自
小别至于大别三战。子常知不可，欲奔。《史皇》曰：“安求
其事？难而逃之，将何所入？子必死之。”

楚败于吴，斗辛与其弟巢以王奔随。吴人从之。谓随
人曰：“周之子孙在汉川者，楚实尽之。天诱其衷，致罚
于楚，而君又窜之，周室何罪？君若顾报周室，施及寡
人，以奖天衷，君之惠也。汉阳之田，君实有之。”楚子在
公宫之北，吴人在其南。子期似王逃王，而己为王，曰：
“以我与之，王必免。”随人卜与之，不吉，乃辞。吴曰：“以随
之僻小，而密迩于楚，楚实存之，世有盟誓，至于今未
改。若难而弃之，何以事君？执事之患，不惟一人若鸠。”
楚竟不听命。吴人乃退。

敬王三十一年，楚子昭王渡江，得萍实如斗。

江上丈人，汉阳人。楚平王以费无忌之谗杀伍奢。奢
子员亡，将奔吴，至江上，欲渡无舟，而楚人购员甚急，
自恐不脱，遇丈人得渡，因解所佩剑与之曰：“此《千金
剑》也，愿献之。”丈人不受，曰：“楚国之法，得子胥者爵执
珪，金千镒，吾尚不取，何用剑为？”不受，而别莫知其谁。
员至吴为相，求丈人不能得。每食辄祭之曰：“名可得
闻，而不可得见，其惟江上丈人乎！”

汉阴丈人居汉水之滨。子贡南游于楚，过汉阴，见一
丈人方将为圃畦，凿隧而入井，抱瓮而出灌。“然
用力甚多而见功寡。”子贡曰：“有械于此，一日浸百畦，
用力甚寡而见功多，夫子不欲乎？”丈人仰而祝之曰：
“奈何？”曰：“凿木为机，后重前轻，挈水若抽，数若沃汤，其
名为槔。”丈人忿然作色曰：“吾闻之，有机械者必有机
事，有机事者必有机心，机心存于胸中，则纯白不备，
纯白不备，则神生不定，神生不定，此道之所不载也。
吾非不知，羞而不为此。”子贡瞒然俯而不对。丈人曰：
“子奚为者耶？子非博学以拟圣，于以独弦哀歌者乎？
子往矣！”

汉孝文帝元年四月，楚地震，山崩，大水溃出。

二年四月，楚山裂，凡二十九所，水大发，溃出。

王莽天凤四年，新市人王匡、王凤为平理诤讼，遂推
为渠帅，众数百人。于是诸亡命者，南阳马武、颍川王
常、成丹等皆往从之，共攻离乡聚，藏于绿林山中，数
月间至七八千人。又有南郡张霸、江夏羊牧等，与王
匡俱起，众皆万人。地皇二年，荆州牧发奔命二万人
讨绿林贼，贼帅王匡等相率迎击于云杜，大破牧军，
杀数千人，尽获辎重。牧欲北归，马武等复遮击之，钩
牧军，屏泥，刺杀其骖乘，然终不敢杀牧。贼遂攻拔竟
陵，转击云杜、安陆，多掠妇女，还入绿林中，至有五万
馀口，州郡不能制。〈注〉《地理志》：新市县属江夏郡。江夏
时治临嶂，即今汉阳也。屏泥缇油饰之，在轼前。
明帝永平九年春正月，客星至翼。《通志》曰：“安帝永初
二年，汉阳城火，死者三千五百七十人。”

顺帝永建三年正月，汉阳地震，坏屋杀人，地坼涌水
出。

灵帝时，江夏黄氏之母浴而化为鼋，入于深渊。其后
时出见，初浴簪一银钗，及见，犹在其首。臣昭曰：“黄者，
代汉之色，女人臣妾之体，化为鼋。鼋者，元也。入于深渊，水寔制火。”

魏明帝青龙二年，吴遣师十万，又遣陆逊、诸葛瑾将
万馀人入江夏、沔口、襄阳，击江夏、新市、安陆、石阳，斩
获千馀人而还。

诸葛亮《与孟达书》云：“往年南征，岁未及还，适与李鸿
会于汉阳，承知消息，嘅然永叹。”
晋武帝咸宁五年冬，大举伐吴，遣平南将军胡夺出
夏口，王濬下巴蜀。吴人于江碛要害之处，并以铁锁
横截之。又作铁锥，长丈馀，暗置江中，以逆拒舟舰。濬
作大筏数十，方百馀步，缚草为人，被甲持杖，令善水
者以筏先行，遇铁锥，锥辄著筏而去。又作大炬，长十
馀丈，大数十围，灌以麻油，在船前遇锁，然炬烧之。须
臾，融液断绝，于是船无所碍。

怀帝永嘉五年，石勒谋保据江、汉，参军都尉张宾以
为不可。会军中饥疫，死者大半，乃渡沔寇江夏。癸酉，
㧞之太守杨岠弃城走，流人杜弢等反寇荆、襄。
六年，荆州刺史王澄出军攻弢，寻又奔沓中。别驾郭
舒谏曰：“使君临州，虽无异政，然一州人心所系。今西
收华容之兵，足以擒此小丑，奈何自弃，遽为奔亡乎！”
澄不从，欲将舒东下。舒曰：“舒为万里纪纲，不能匡正，
今使君奔亡，诚不忍渡江。”乃留屯沌口。征讨都督。王
敦遣武昌太守陶侃、浔阳太守周访、历阳内史甘卓
共击弢。愍帝建兴元年，周𫖮屯浔水城，为杜弢所困。
陶侃使明威将军朱伺救之，弢退保泠口。侃曰：“弢必
步向武昌。”乃自径道还郡以待之。弢果来攻，侃使朱
伺逆击，大破之，弢遽归长沙。周𫖮出浔水，投王敦于
豫章，敦留之。陶侃使参军王贡告捷于敦，敦曰：“若无
陶侯，便失荆州矣。”乃表侃为荆州刺史，屯沔江。王贡
自王敦所还至竟陵，矫陶侃之命，以杜曾为前锋大
都督，击王冲，斩之，悉降其众。侃召曾，曾不至，贡恐以
矫命获罪，遂与曾反击侃。冬，十月，侃兵大败，仅以身
免。敦表侃以白衣领职。侃复帅周访等进击杜弢，大
破之。

孙皓既平杜预，以天下虽安，忘战必危，勤于讲武，修
立泮宫。江、汉怀德，化被万里，攻破山彝，错置屯营，分
据要害之地，以固维持之势。又修邵信臣遗迹，激用
涢、济诸水，以浸原田万馀顷，分疆刻石，使有定分，公
私同利，众庶赖之，号曰“杜父。”旧水道唯沔汉，达江陵
千数百里，北无通路。又巴丘湖沅、湘之会，表里山川，
实为险固，荆蛮之所恃也。预乃开杨山，起夏水，达巴
陵千馀里，内泻长江之险，外通零桂之漕。南土歌之
曰：“后世无叛由杜翁，孰识智名与勇功？”

王澄闻郭舒名，引为别驾。澄终日酣饮，不事事，舒切
谏之，劝以修德养威，保完州境。澄虽不能从，每屈意
容之。荆土士人宗厥尝因酒忤澄，澄怒，叱左右棒厥。
舒厉色言曰：“使君过醉，汝辈何敢妄动！”澄之奔也，以
舒领南郡，乃留屯沌口，采稆湖泽以自给。
建兴二年，杜弢将王真袭陶侃于林障，侃奔滠中。周
访救侃，击弢兵，破之。

三年，杜弢败死，湘州平。王敦嬖人吴兴钱凤疾陶侃
之功，屡毁之。侃将还江陵，欲诣敦自陈。朱伺及安定
皇甫方回谏曰：“公入必不出。”侃不从。既至，敦留侃不
遣，左转广州刺史，以其从弟丞相军谘祭酒廙为荆
州刺史。荆州将吏郑攀、马隽等诣敦，上书留侃，敦怒
不许。攀等以侃始灭大贼，而更被黜，众情愤惋，又以
廙忌戾难事，遂率其徒三千人屯涢口。

元帝建武元年，郑攀等相与拒王廙，众心不一，散还
横桑口，欲入杜曾。王敦遣武昌太守赵诱、襄阳太守
朱轨击之，攀等惧，请降，杜曾亦请击第五猗于襄阳
以自赎。廙将赴荆州，留长史刘浚镇杨口垒。竟陵内
史朱伺谓廙曰：“曾猾也，外示屈服，欲诱官军使西，然
后兼道袭杨口尔。宜大部分，未可便西。”廙性矜厉自
用，以伺为老怯，遂西行。曾等果还趋杨口，廙乃遣伺
归，裁至垒，即为曾所围。刘浚自守北门，使伺守南门。
马隽从曾来攻垒，隽妻子先在垒中，或欲皮其面以
示之，伺曰：“杀其妻子，未能解围，但益其怒尔。”乃止。曾
攻北门，伺被伤，退入船，开船底以出，沈行五十步，乃
得免。曾遣人说伺曰：“马隽德卿，全其妻子，今尽以卿
家内外百口付隽，隽已尽心收视，卿可来也。”伺报曰：
“吾年六十馀，不能复与卿作贼，吾死亦当南归，妻子
付汝裁之。”乃就王廙于甑山，病创而卒。戊寅，赵诱、朱
轨及陵江将军黄峻与曾战于女观湖，诱等皆败死。
曾乘胜迳造沔口，威震江沔。王使豫章太守周访击
之。访有众八千，进至沌阳。曾锐气甚盛，访使将军李
恒督左甄，许朝督右甄，访自领中军。曾先攻左、右甄，
访于阵后射雉以安众心，令其众曰：“一甄败，鸣三鼓；
两甄败，鸣六鼓。”赵诱子引将父馀兵属左甄，力战，败
而复合，驰马告访，访怒，叱令更进，引号哭还战。自旦
至申，两甄皆败。访选精锐八百人，自行酒饮之，敕不
得妄动，闻鼓音乃进。曾兵未至三十步，访亲鸣鼓，将
士皆腾跃奔赴，曾遂大败，杀千馀人。访夜追之，诸将请待明日。访曰：“曾骁勇能战，向者彼劳我逸，故克之。
宜及其衰，乘之可灭也。”乃鼓行而进，遂定汉沔。
杜曾逐王廙，径造沔口，帝命周访击之。访进至沌阳，
谕诸将曰：“先人有夺人之心，军之善政也。”使将军李
恒督左甄，许朝督右甄，访自领中军。杜曾先犯左右，
俱败。访于阵后射雉以安众心，躬自督战，曾遂大溃，
汉沔平。

安帝元兴三年，刘毅、何无忌、刘道规自浔阳西上，至
夏口，以讨桓振。振遣镇东将军冯该守东岸，杨武将
军孟山图据鲁山城，辅国将军桓仙客守偃月垒，众
合万人，水陆相援。毅攻鲁山城，道规攻偃月垒，无忌
遇中流，自辰至午，二城俱溃，生擒山图、仙客，该走石
城。

宋顺帝昇明元年十二月，荆州刺史沈攸之起兵攻
萧道成，遣中兵参军孙同等五将，以三万人为前驱，
司马刘《攘兵》等五将以二万人次之，又遣中兵参军
王灵秀等四将，分兵出夏口，据鲁山。癸巳，攸之至夏
口，自恃兵强，有骄色，以郢城弱小不足攻，欲问讯安
西，暂泊黄金浦。

齐东昏侯永元二年，雍州刺史萧衍起兵，萧颖胄应
之，西中郎参军南郡邓元起向夏口，帝遣薛元嗣等
将兵送郢州刺史张冲拒西师。元嗣等疑冲不敢进，
停夏口浦，闻西师将至，乃相帅入郢城。前竟陵太守
房僧寄将还建康，至郢，帝敕僧寄留守鲁山，除骁骑
将军。张冲与之结盟，遣军主将张乐祖将数千人，助
僧寄守鲁山。〈注〉《汉阳志》：“大别山在沔阳县东，一名鲁
山。”

和帝中兴元年，萧衍至竟陵，命王茂、曹景宗为前军，
以中兵参军张法安守竟陵城。茂等至汉口，诸将议
欲并兵围郢，分兵袭西阳、武昌。衍曰：“汉口不阔一里，
箭道交至，房僧寄以重兵固守，与郢城为犄角。若悉
众前进，僧寄必绝我军，后悔无所及。不若遣王、曹诸
军济江，与荆州军合，以逼郢城，吾自围鲁山，以通沔、
汉，使郧城、竟陵之粟方舟而下，江陵、湘中之兵相继
而至，兵多食足，何忧两城之不拔！天下之事，可以卧
取之尔。”乃使茂等帅众济江，屯九里。张冲遣中兵参
军陈光静开门迎战，茂等击破之。光静使冲婴城自
守。景宗据石桥浦，连军相续，下至加湖。荆州遣冠军
将军邓元起、军主王世兴、田安之将数千人会雍州
兵于夏首。衍筑汉口城以守鲁山，命水军主义阳张
惠绍等游遏江中，绝郢、鲁二城。信使杨公则举湘洲
之众会于夏口。萧颖胄命荆州诸军皆受公则节度，
虽萧颖达亦隶焉。夏四月，萧衍出沔，命王茂、萧颖达
等进军逼郢城，薛元嗣不敢出。诸将欲攻之，衍不许。
六月，西台遣卫尉席阐文劳萧衍军赍萧颖胄等议
谓衍曰：“今顿兵两岸，不并军围郢，定西阳、武昌，取江
州，此机已失。莫若请救于魏，与北连和，犹为上策。”衍
曰：“汉口路通荆、雍，控引秦、梁，粮运资储，仰此气息，所
以兵压汉口，连结数州。今若并军围郢，又分兵前进，
鲁山必阻沔路，扼吾咽喉；若粮运不通，自然离散，何
谓持久？邓元起近欲以三千兵往取浔阳，彼若懽然
知机，一说士足矣。脱拒王师，固非三千兵所能下也。
进退无据，未见其可。西阳、武昌，取之即得，然既得之，
即应镇守，欲守两城，不减万人，粮储称是，卒无所出。
脱东军有上者，以万人攻两城，两城势不得相救。若
我分军应援，则首尾俱弱，如其不遣，孤城必陷。一城
既没，诸城相次土崩，天下大事去矣。若郢州既拔，席
卷沿流，西阳、武昌，自然风靡，何遽分兵散众，自贻忧
患乎！况拥数州之兵以诛群小，悬河注火，奚有不灭，
岂容北面请救戎狄，以示弱于天下？彼未必能信，徒
取丑声，此乃下计，何为上策？卿为我辈白镇军，前途
攻取，但以见付，事在目中，无患不捷，但借镇军靖镇
之尔。”吴子阳等进军武口，衍命军主梁天惠等屯渔
湖城，唐修期等屯白阳垒，夹岸待之。子阳进军加湖，
去郢三十里，傍山带水，筑垒自固。子阳举烽，城内亦
举火应之，而内外各自保，不能相救。会房僧寄病卒，
众复推助防张乐祖代守鲁山。萧衍使征虏将军王
茂、军主曹仲宗等乘水涨，以舟师袭加湖，鼓噪攻之。
丁酉，加湖溃，吴子阳等走免，将士杀溺死者万计，俘
其馀众而还。于是郢、鲁二城相视夺气。鲁山乏粮，军
人于矶头捕细鱼供食，密治轻船，将奔夏口。萧衍遣
偏军断其走路。丁巳，孙乐祖窘迫，以城降。己未，东昏
侯以程茂为郢州刺史，薛元嗣为雍州刺史。是日，茂
元嗣以郢城降。汝南民胡文超起兵于滠阳以应萧
衍，求取义阳、安陆等郡以自效。衍又遣军主唐修期
攻随郡，皆克之。

梁武帝太清二年，侯景反，攻围台城，江、湘、雍诸王入
援。湘东王绎遣竟陵太守王僧辩将舟师万人，出自
汉川，载粮东下。岳阳王察遣府司马刘方贵将兵出
汉口。二年，台城陷，景矫诏解援军，僧辩仍归竟陵。
简文帝大宝二年，湘东王绎讨侯景，景取郢州，使丁和守夏首，进攻王僧辩于巴陵。宋子仙等众号二万，
戍郢城，别将支化仁镇鲁山。庚申，王僧辩至汉口，先
攻鲁山，擒支化仁，送江陵。

元帝承圣元年，魏师陷江陵，郢州刺史陆法和降于
北齐，与齐清河王岳会汉口。王僧辩遣江州刺史侯
瑱攻郢州，任约、徐世谱、宜丰侯循皆引兵会之。
陈高祖永定元年，遣侯安都、周文育将兵会武昌府，
以击王琳。军至郢州，琳将潘纯陀于城中遥射官军，
安都进军围之，未克而王琳至弇口。安都乃释郢州，
悉众诣沌口，留沈泰一军守汉曲。安都遇风不得进，
琳据东岸，安都据西岸，相持数日，乃合战，安都等大
败。安都、文育及裨将徐敬成、周铁虎、程灵洗皆为琳
所擒，沈泰引军奔归。琳引见诸将，与语，周铁虎辞气
不屈，琳杀铁虎而囚安都等，总以一长锁系之，置琳
所坐䑽下，令所亲宦者王子晋掌视之。
徐《敬成》，徐度之子。永定元年，征王琳于沌口，败绩，为
琳所絷，二年得归。

世祖天嘉元年，周人闻王琳东下，乃围郢州。孙玚固
守，未几，琳军大败，奔齐，周不能克，郢州乃解围去，玚
遂来降。齐军先守鲁山，戊午，弃城走。诏南豫州刺史
程灵洗守之。

临海王。光大元年，湘州刺史华皎谋反，安成王顼遣
吴明彻趋郢州，与淳于量、杨文通、黄法慧、程灵洗、章
昭达、徐度等共袭讨之。皎使潜引周兵，又自归于后
梁。周权景宣将水军，元定将陆军，卫公直总之，与皎
俱下。淳于量军夏口，直军鲁山，使元定以步骑数千
围郢州。皎军于白螺，与吴明彻等相持。徐度、杨文通
由岭路袭湘州，尽获其所留军士家属。皎自巴陵与
周、梁水军顺流乘风而下，军势甚盛，战于沌口。量、明
彻募军中小舰，多赏金银，令先出当西军大舰，受其
拍，西军诸舰发拍皆尽，然后量等以大舰拍之，西军
舰皆碎没于中流。西军又以舰载薪，因风纵火，俄而
风转自焚，西军大败。皎与戴僧朔单舸走过巴陵，不
敢登岸。迳奔江陵，卫公直亦奔江陵。周与陈既交恶，
周“沔州刺史裴宽白襄州总管，请益戍兵，并迁城于
羊蹄山以避水。总管兵未至，程灵洗舟师奄至城下。
会大雨，水暴涨，灵洗引大舰临城发拍击楼堞，皆碎
矢石。昼夜攻之，三十馀日，陈人登城，宽犹帅众执短
兵拒战，又二日乃擒”之。

宣帝大建五年，大举伐北齐。六月，郢州刺史李综克
滠口城。二年，周相州总管尉迟迥起兵讨丞相杨坚，
郧州总管司马消难举兵应之。己酉，周以柱国王谊
为行军元帅，以讨消难。七月，司马消难以郧、随、温、应、
土、顺、沔、儇、岳九州及鲁山等八镇来降，遣其子为质
以求援。八月己未，诏以消难为大都督、总督九州八
镇诸军事、司空，赐爵随公。尉迟迥败死，周王谊帅四
总管至郧州，司马消难拥其众以“《鲁山》《甑山》镇”来降。
初，司马消难遣上开府仪同大将军段珣将兵围顺
州，刺史周法不能拒，弃城走。消难掳其母弟而南。樊
毅救消难不及，周亳州总管元景山击之，毅掠居民
而去。景山与南徐州刺史宇文弢追之，与毅战于漳
口，一日三战三捷。毅退保《甑山镇》，城邑为消难所掳
者，景山皆复取之。

十四年，隋主坚受周禅，遣军南伐，元景山，出汉口，遣
上开府仪同三司邓孝儒将卒四千攻甑山，镇将军
陆纶以舟师救之，为孝儒所败，涢口、甑山、沌阳守将
皆弃城走。

后主祯明二年，隋大举伐陈，秦王俊督诸军屯汉口，
为上流节度诏以散骑常侍周《罗㬋》都督巴峡缘江
诸军事以拒之。

隋文帝开皇九年春，灭陈，陈叔宝降，水军都督周罗
㬋与郢州刺史荀法尚守江夏，秦王俊督三十总管，
水陆十馀万屯汉口，不得进，相持逾月。陈荆州刺史
陈慧纪遣南康内史吕忠肃屯岐亭，据巫峡，于北岸
凿岩，缀铁锁三条，横截上流，以遏隋船。忠肃竭其私
财，以充军用。杨素、刘仁恩奋兵击之，四十馀战，忠肃
守险力争，隋兵死者五千馀人，陈人尽取其鼻，以求
功赏。既而隋师屡捷，获陈之士卒三，纵之，忠肃弃栅
而遁，素徐去其锁，忠肃复据荆门之延洲，素遣巴蜑
千人，乘五牙四艘，以拍竿碎其十馀舰，遂大破之，俘
甲士二千馀人，忠肃仅以身免。陈信州刺史顾觉屯
安蜀城，弃城走。陈慧纪屯公安，悉烧其储蓄，引兵东
下，于是巴陵以东无复城守者。陈慧纪帅将士三万
人，楼船千馀艘，沿江而下，欲入援建康，为秦王俊所
拒，不得前。是时，陈晋熙王叔文罢湘州，还至巴州，慧
纪推叔文为盟主，而叔文已帅巴州。刺史毕宝等致
书请降于俊，俊遣使迎劳之。会建康晋王广命陈叔
宝手书招上江诸将，“使樊毅诣周罗㬋，陈慧纪子正
业诣慧纪谕指。”时诸将皆解甲，罗㬋乃与诸将大临
三日，放兵散，然后诣俊降。陈慧纪亦降，上江皆平。杨

是时以功名任州牧领军者，并带戎资，惟俭起自良
吏，帝嘉其贤，特授朝列大夫，清节愈厉。大业五年，郡
国毕集于朝，帝谓纳言苏威、吏部尚书牛弘曰：“郡守
中天下清名第一者为谁？”威等以俭对。帝又问其次，
以涿郡丞郭绚、颖川郡丞敬肃对。帝赐俭帛二百，敕
天下朝会者送至郡邸，以旌异焉。

权景宣，晓兵权，有智略。从隋文帝拔弘农，破沙苑，皆
先登陷阵。转外兵郎中。从开府于谨征江陵，景宣别
破梁司空陆法和、司马羊亮于涢水。又遣别将攻拔
鲁山，多造舟舰，益张旗帜，临江欲渡，以惧梁人。梁将
王琳在湘州，景宣遗书喻以祸福。琳遂遣长史席壑
因景宣请，举州款附。

初，陈氏与《周》通和，修聘好，自华皎附后，乃图寇掠。沔
州既接敌境，于是以裴宽为沔州刺史。陈将程灵洗
攻之，力屈城陷，陈人乃执宽。

杜公，史失其名，唐开元末为沔州牧，与李白相友善，
有惠爱于民，时人以“杜公”呼之。〈按汉阳唐曰沔州亦曰沔阳〉
王忠嗣，父海滨与吐蕃战没，忠嗣时年九岁，始名刻，
入见元宗，伏地号泣，帝抚之曰：“此病孤也，须壮而将
之。”更赐今名，养禁中。肃宗为忠王，与之游。天宝元年，
为河东节度。忠嗣本负勇敢，为将乃能持重不生事。
尝曰：“平世为将，抚众而已，吾不欲竭中国力以幸功
名。”俄为河西、陇右节度使，权朔方、河东节度，佩四将
印，劲兵重地，控制万里，近世未有也。帝方事石堡城，
诏问攻取计。忠嗣奏言：“吐蕃举国守之，若顿兵坚城
下，费士数万，然后可图，恐所得不酬所失。请厉兵马，
待衅取之。”帝意不决。而李林甫尤忌其功，日钩摭过
咎。会董延光建言请下石堡，诏忠嗣分兵应接，忠嗣
不得已为出军，而延光过期不克，果诉忠嗣沮兵。又
安禄山城雄武，扼飞狐塞，谋为乱，请忠嗣助役，因欲
留其兵。忠嗣先期至，不见禄山而还，数上言“禄山且
乱。”林甫益恶之，阴使人诬告忠嗣尝养宫中，云“吾欲
奉太子。”帝怒，召入，付三司讯验，罪应死。哥舒翰方有
宠，白上请以官爵赎忠嗣罪，帝意乃解，贬汉阳太守。
德宗建中四年，李希烈反，江西节度使曹王皋讨之，
败其兵于黄梅，取汉阳、汉川。

于鹄以诗名于晚唐之代，有集三卷，尝隐居汉阳，作
《买山吟》，今其集传于世。

梁太祖开平二年，荆南节度使高季昌遣兵屯汉口，
绝楚朝贡之路。楚王殷遣其将许德勋将水军击之，
至沙头，季昌惧而请和。

周世宗显德五年，伐南唐，命王逵会师攻鄂州。唐请
和，以江为界，乃置汉阳军。

宋太祖开宝六年，汉阳军献蛤，有文隐起成龙，长五
寸许，金色，鳞甲皎然。

七年，遣曹彬等伐南唐。十一月己丑，知汉阳军李恕
败江南水军于鄂。

真宗天禧元年七月，太平兴国寺异竹生，一本二茎，
节皆相对。

彭乘由进士通判汉阳时，尝与同寅游眺凤栖山，愀
然叹曰：“人子岂可久舍晨昏之奉而为一身之荣乎！”
遂上章乞归养。寇准闻其贤，荐为集贤院校理。
英宗治平二年六月，兴国寺放生池产瑞莲，一葩两
房而同跗。

欧阳修少孤，依叔父都官员外郎晔，家于随州。年十
七，随州取解，以落官韵不收。年二十馀，以所业谒胥
偃于汉阳。胥爱其文，妻以女，留置门下，与修偕入京
师。

张汝明，初为汉阳军判官。时行《公田法》，授牒按境内，
使四隅日具官吏所至，而躬临以阅实，虽雨雪不渝，
吏不得通赂谢，而税均于一路。

张子野为汉阳司理参军与欧阳修友善其卒也。修
为之志墓言其遇人浑浑不见圭角而志守端直临
事果决。

张昌中，汉阳人，处家以义，历世不分。状元冯京题诗
赠之云：“一水溁回绕沌村，子房苗裔此间存。同居八
世三千口，可惜君恩未表门。”嘉定间，太守孙杓上其
事。

吴处厚，元祐中知汉阳军。公馀常游郎官湖，赋诗云：
“郎官湖上郎官游，只教闲客生闲愁。烟波荡漾四五
顷，风月凄凉三百秋。”《题大江》诗云：“江汉滔滔一向东，
暮云叆叆夕阳红。”当时以为佳句。蔡确在安州，游车
盖亭，赋诗十章，其一云：“矫矫名臣郝甑山，忠言直节
上元间。钓台芜没知何处，叹息思公俯碧湾。”处厚为
军将，以确诗为讪谤，且论确以郝处俊上元间谏高
宗欲传位武后事以为指斥东朝执政欲置于法，范
纯仁、王存以为不可。

游酢受业程颐，历知汉阳军、和、舒、濠三州。酢性颖悟，
有治剧才。时修奉祠馆，编氓困于征调，所至骚然。酢
更数郡，处之裕如，民不劳而事。集著有《易说》《诗二南义》《中庸义》《论语》《孟子杂解》各一卷。

钦宗靖康二年，金人入寇，奸民祝进等为盗犯复，摄
德安守刘规战破之。是时，汉阳军属复州。

绍兴元年，盗曹成陷汉阳。二年二月庚午，以李纲为
湖广宣抚使，仍命岳飞等共讨曹成诸盗。

黄干。父瑀，在高宗时为监察御史，以笃行直道著闻。
瑀没，干往见清江刘清之，奇之，因命受业朱熹，夜不
设榻，不解带，少倦则微坐一椅，或至达曙。尝诣东莱
吕祖谦，以所闻于熹者相质正。及张栻亡，熹与干书
曰：“吾道益孤，所望于贤者不轻。”后遂以其子妻干。宁
宗即位，熹命干奉表，补将仕郎，寻知汉阳军。重庠序，
先教养，值岁饥，籴客米发常平以赈，请罢移粟禁籴
之令，且告籴于制置司。荒政具举，旁郡饥民辐辏，惠
抚均一，愿归者给粮，愿留者给庐，民大感悦。尝上《筑
城储积议》，即郡治后凤栖山为屋，馆四方士，立周、程、
游、朱四先生祠。以病乞祠，主管武夷冲佑观。

党仲昇，汉川人。金人围安陆，游骑闯汉川。仲昇与同
邑赵观、许卨保守南河，逆击，斩其先锋，遣死士焚其
战舰，昼夜死战，金人大败。仲昇劫金人，砦杀千馀人，
仲昇中流矢死。赠修武郎，官其后。

曹彦约，字简甫。淳熙八年进士。尝从朱熹讲学汉阳，
阙守，檄摄军事。时金人大入，郡兵素寡弱，彦约搜访
土豪，得许卨俾总戎兵，赵观俾访水道，党仲昇将宣
抚司军屯郡城。金重兵围安陆，游骑闯汉川。彦约、观
授方略，结渔户拒守南河。观逆击，斩其先锋，且遣死
士焚其战舰，昼夜殊死战，追击，金人大败去。彦约以
守御功，进秩二等，就知汉阳。

嘉定十六年五月，霖雨，江涨城市沉没，累月不泄，沿
江民庐漂没殆尽。

徐安民，理宗淳祐三年知汉阳军。修城楼及建公宇
祠坛，皆捐己俸，不取于民。植松、杉、榆、柳三万馀株于
郭内，谓僚友曰：“十年之后，可以资用。”去后遂成大林，
兵民仰叹曰：“此徐公所植也。”至宋亡，无一人忍伐者。
景定元年三月，蒙古兵至汉阳，鄂州统制张胜力战
死之。

度宗咸淳十年，元大举南伐。十二月癸丑，元伯颜至
蔡店，大会诸将，刻期渡江，遣人观汉口形势。时夏贵
以汉、鄂舟师分据要害，弥亘三十馀里。王达守阳逻
堡，朱祀孙以游击军扼中流，兵不得进。军将马福言
“沦河穿湖中，可从阳逻堡西沙芜口入江。”伯颜使觇
沙芜口，夏贵亦以精兵守之。伯颜乃进围汉阳，声言
取汉口渡江，贵果移兵援汉阳。伯颜乘间遣阿剌罕
将奇兵倍道袭沙芜口夺之，因自汉口开埧，引船入
沦河，转沙芜口以达江，战舰万计，相踵而至，以数千
艘泊沦河湾口，屯布蒙古、汉军数十万骑于江北，遣
人招谕阳逻堡，不应，因以白鹞子千艘攻之，三日不
克。伯颜因密谋于阿术曰：“彼谓我必拔此堡，方能渡
江。此堡甚坚，攻之徒劳。汝今夜以铁骑三千，汎舟直
趋上流，为𢭏虚之计，明日渡江袭南岸，已过则急遣
人报我。”阿术亦曰：“攻城下策也。若分军船之半，循岸
西上，泊青山矶下，伺隙而动，可以如志。”伯颜遂遣阿
里海牙进薄阳逻堡，贵率众来援。阿术即以昏时率
四翼军愬流二十里，至青山矶。是夜，雪大作，黎明，阿
术遥见南岸多露沙洲，即登舟指示诸将，令径渡载
马后随。万户史格一军先渡，为荆鄂都统程鹏飞所
败。阿术引兵继之，大战中流，鹏飞军却。阿术遂登沙
洲，攀岸步斗，散而复合者数四。出马急击，追至鄂东
门，鹏飞被重创走，阿术获其船千馀艘。阿术遣人还
报，伯颜大喜，挥诸将急攻阳逻堡。夏贵闻阿术飞渡，
大惊，引麾下三百艘先遁，沿流东下，纵火焚西南岸，
大掠还庐州，都统制王达领所部八千人及定海水
军统制刘成俱战死。元诸将请追贵，伯颜曰：“阳逻之
捷，吾将遣使前告宋人。今贵之走，是代吾使也。”遂渡
江，与阿术会议师所向，或欲先取蕲、黄，阿术曰：“若赴
下流，退无所据。上取鄂、汉，虽迟旬日，可以万全。”伯颜
遂趋鄂州。己未，知汉阳军王仪以城叛降元。

贾似道为宣抚时，请汪涯为客。元世祖围武昌，似道
乞和。师退，欲作露布献功，涯瞋目曰：“啖人以利而退
其师，又儿弄主上，何露布为？”似道怒，挝杀之。其母闻
之曰：“汝以直死，我则不辱，可以下报先君矣。”亦自沉
于江。

元世祖至元四年八月，汉阳地裂。

元汪存礼举博学宏辞科，试《大别山赋》，时人谓“与别
山争雄”，才名甚著。

徐述擢守汉阳，岁歉，民艰于租，谕关市得钞数十万，
代民输足，民以不困。郡有虎伤人，为文祷神，虎就捕，
其害遂息，人咸以神明，太守誉之。及去，民思之如失
父母。

何淡莅任汉阳九年，衣惟洁，马惟健，升散惟步，九年
如一日。时有谣曰：“何明府，民安堵，去后思真。”何武、

故旧，与其人纳款饮饯江浒。夜阑行酒戏，浮大白罚
而坠之于江，号为“淤泥牌。”贾舶戒不敢前。纶音捕得
数十人，思成谳狱，恐滋后兔脱计。一日，编置治门首
通衢，立杖尽毙，远近皆额焉。

顺帝至正十二年，雨粉针民家门户柱壁之间，有粉
痕如针无数。

十五年冬，雨黑雪。

至正十二月丙辰，徐寿辉兵陷汉阳，威顺王宽彻普
化等弃城走。十三年七月壬申，湖广行省参政阿鲁
辉复汉阳。十五年正月丁丑，徐寿辉遣其将倪文俊
复破沔阳，威顺王宽彻普化令其子报恩奴等同元
帅呵思蓝水陆并进讨。文俊至汉川，水浅，文俊用火
筏烧船，报恩奴遇难。十六年正月，文俊建都于汉阳，
迎徐寿辉据之。十七年秋，天完将陈友谅，沔阳渔人
子也，尝为县吏，不乐。会徐寿辉、倪文俊兵起，慨然从
之，遂为文俊簿书。寻亦领兵为元帅，见文俊专恣，心
不能平。及文俊谋杀寿辉，不果，奔黄州。友谅因乘衅
袭杀文俊，遂并其兵，自称平章。十九年，天完将陈友
谅徙其主徐寿辉都江州，自称汉王。初，寿辉闻友谅
破隆兴，欲徙都之。友谅忌其来不利于己，不从。至是，
徐寿辉因引兵发汉阳，南下江州。友谅阳出迎，而伏
兵于城西。俟寿辉既入门，闭门，伏发，尽杀其部属，惟
存寿辉，以江州为都，居之，遂自称汉王。

元末，徐寿辉反，自称皇帝，国号“天完”，改元治平，开莲
台省于蕲春，以邹普胜为太师。十二年正月遣其伪
将丁普郎、徐明达陷汉阳等州县。三月，明太祖方入
濠，依郭子兴起兵。七月，寿辉自严来，破杭州。时董抟
霄从江浙平章往安丰，势欲攻濠，适闻杭陷，还师趋
杭，濠因得免于兵，而寿辉兵为董抟霄所败。十三年，
元兵既复其所陷诸州路，十月诏平章卜颜帖木儿
等合兵讨寿辉于蕲春，大破之，复武昌、汉阳诸路，寿
辉遁走。十五年五月，寿辉伪将倪文俊复陷沔阳、中
兴路。七月复陷武昌、汉阳，遂陷岳州。明年正月，倪文
俊建伪都于汉阳，迎寿辉居之。初，文俊号“蛮子”世渔，
家居黄州黄陂，能使划船，捷于风马，昼夜行江湖，出
人不意，故所至有功。八月，文俊谋弑寿辉于汉阳，不
果，奔郢州。陈友谅从文俊麾下为簿书掾，文俊颇骄
恣，不惜下友谅，遂袭杀文俊，并领其众，自称“平章。”二
十年，陈友谅挟寿辉以兵犯太平，至采石，俄使人从
舟中白事，壮士持铁锤自后击寿辉，碎其首而死。
明太祖元年，陈友谅既败死鄱阳，乃进围其子理于
武昌。二月，太祖身至汉阳，城之，使徐达将兵三千屯
沌口，以遏沔阳舟师，理降。

王叔英为汉阳知县，尝遇杨士奇于江夏，荐于朝，又
以方孝孺荐，升翰林院修撰。靖难师起，募兵广德州。
及京师破，知事不可为，沐浴衣冠，书《绝命词》藏裾间，
自缢于元妙观杏树下。文皇登极，治奸党妻金安人
系狱死，二女赴井死。正统中，杨士奇题其墓曰：“呜呼，
翰林修撰王原采之墓。”

段钦山任汉阳时，逆瑾用事，楚镇宦大肆骚扰。钦善
赖宦，与人言，每称“家里公公”，楚镇亦礼之。邑人颇有
所恃而不恐，五年不征税，粮储道临并举，年荒民穷，
涕泣以免。甲戌按察陈奉委追逋赋，百姓多鬻子女
市田宅，死棰楚。识者谓以姑息遗后祸。至于建关铁
门，假神木青旗之名，立真武元帝之像，勒之碑石，招
徕香客，奸盗并生，而身亦殒矣。提学副使蔡霞山按
临，廉得其弊，乃躬赴神所，拽像江中，以所积香烛送
文庙。然后江汉之间为之释然。

傅桂，其先临川人，徙家汉阳。居乡慕李大厓之道义，
居官慕王端毅之德望，尝曰：“使我有希文之位，置义
田不难。”

戴金，汉阳人也。独立敢言，与同官黄梅石金表仪朝
伫，时人目之曰：“楚有二金，台中铮铮。”

武宗正德二年，汉川盗丘仁、周銮、景陵盗杨清起周
陂干滩乡镇。知府蔡钦以城垣单薄，筑其门以守。
六年夏五月，流盗刘六、刘七往来江上，自汉口来犯
东门。通判徐弼筑木为架，登城哨守。适当路遣土舍
张贵率兵来救，战于沙岸，盗大败，刘六死江中，寻获
其尸。

张绪，汉川人。志意高远，卓然以廉耻自立。从邹文庄
守益、耿恭简定向讲文成之学。江陵相国同榜，皆为
绪弹冠，而绪不稍屈，责以伊周大业，至相逆历。官南
京吏部员外。嘉靖末年奉大行诏，痛哭失声，遂弃官
去。学者称之曰：“甑山先生。”

朱宠，汉川人。以治海门课绩第一，擢监察御史。既入
台，适分宜柄政，慨然草疏欲劾之。甫脱稿未上，而父
艰闻，乃痛哭扼腕去。与甑山张绪讲求姚江之学。家
贫，至绝粮不顾。乙卯疾瘵，藩司高其谊，阴馈金五百
为殓具，力疾却之。其操尚如此。宠与前御史朱衣，并
以品望称重于世宗之时。衣忤永嘉，宠怒分宜。时人目衣曰“东朱”，目宠曰“西朱”，而称其号曰“别山、汉水二
先生”焉。

嘉靖四十五年，汉川盗崔三、唐四等哨聚入县，知县
昌应会率兵力扼盗，割其耳以去。

万历三十六年，汉阳县正旦，自汉口崇信坊火起，延
烧东阳坊一带，至莲花堤转入城，毁朝宗楼及门内
人户。是年水涨，从古未有。府治仪门外登舟，天水相
连，止存别山，万户鳞集山居，民复疫疠。汉川县西水
建瓴而下，南水横逆而上。两者怀襄，不但田地尽没，
市镇屋舍倾圮无数，流离饿殍以数万计，灾大浮于
嘉靖三十九年也。

万历间，汉阳诸生有文名者互相称许，以“八龙”、“三凤”
为目。八龙者，桂龙阳、刘龙冈、沈龙门、杨龙津、蔡龙坪、
舒龙田、戴龙泉、孙龙峰也。

秦聚奎，先世自南昌徙居汉口。生而岐嶷端重，读书
里塾，有黄冠入摩其顶曰：“科第人也。”少膺羸疾且殆，
每夕就枕，觉有物匿于榻侧，鸡鸣始去。病已即不复
来，以此益自负。

孙世恪，居汉阳，读书家园，有虎突至，乡人逐虎，迫，虎
径跃上世恪屋，压梁欲断，世恪危坐讽咏不辍。未几
虎去。人来尤之曰：“子奈何不顾身命？”世恪曰：“弃此而
逃，即能脱虎口耶？生死数也，吾宁守正以待之耳。”喜
从异人游，究心理学，旁及天文、星象、兵律之书。幼尝
梦异人引入京师，见一宫殿树色青葱，指曰：“此万缘
馆也，异日读书于此。”及至成均，恍若夙梦，乃为诗以
志之。又尝行市中，见丐儿，惊曰：“此非常人。”下舆揖挽
至署所与谈者人不能知。丐者旋去。盖世恪之为学，
侵灌阳，明温陵，旁及二氏，无所不具。故卒时饮水七
昼夜，谈笑而逝。

龙相，汉阳人。万历时，邹凹鼻、邹豺子等作乱，公协力
扑剿之。

王廷彦，汉阳人，太常少卿秩之子。任荆南日，署内窖
金，掘得之，麾而不顾，后任者竟以此获奇祸。

张元旦，汉川东长城人。不慕荣利，长斋杜门五十年，
喜诵《金刚经》。寿九十一，驰险益健。终之时，无病。先数
日，每言：青衣黄衣童子持旛接引，于某日时当谢世
命，急办后事。后果验，人以为长斋之应也。永诀时，诫
子若孙曰：“养儿宁乞休，为吏，无力读书只种田。”
李么妇，婢子也，为数贼所挟，驱至梅子山一别墅。贼
力犯，不可得，临以刃，妇伸颈就之，突起抓贼面流血，
乃怒杀之。

孙光祚令汉川时，献贼犯刘家隔，率众直前，抵杨子
港，与贼战，贼走越鲤鱼滩，掠我后。公乘其半渡击之，
贼溺水者甚众。自是不复敢犯。川故无城郭，念非长
久计，请于上筑城七里有奇，民赖以安。

天启间，张大冶来令汉川，始至，故作𫘤态，奸胥健讼
辈多欺之，阅月馀，悉得其姓氏。及奸辈再售前术，公
始正色指之曰：“汝复来欺我乎？”历数其奸状日月名
字，各置于法。一豪家计夺邻地，一日乘邻人酣醉坠
墙，诬以盗，缚讼于官。公厉色曰：“何不献以地而解之？”
一时惊以为神。至催科无扰，有逋赋者，公辄识之，偶
遇于途。即呼名问其故。听负戴所携皆可输。其发奸
擿伏。虽赵广汉之《銗筒》不是过也。

崇祯八年，流贼自河南东寇，蔓延安庐、黄、麻间。汉阳
吴畅春谓天堂虽小镇，而北扼舒、六，西连英、霍，南包
桐、太，势为贼所必争。苟或飘忽突据，且震惊江、皖矣。
造器械，积糗粮，募勇敢，结死士，书“誓死报国，负盟天
诛”之语于衣裾间。史可法方备兵安庆，知畅春贤驰
札相慰劳，且曰：“官有崇卑，忠义无两。”春太息曰：“此一
腔血，故当为知我者洒之也。”屡战破贼，相持且两年。
十月，贼来犯干坂，畅春督兵拒之，身中二矢，斗益疾。
明年，焚掠英山，渐迫天堂寨。畅春结草千束，深夜举
火为疑兵，贼复惊退。又逾年，劲贼十馀万漫入至槎
水龙潭，畅春用炮努力战却之。贼更从旛竿岭𢭏查
林河，畅春再战再捷，相持至二月，侦者来言：“贼仅七
八十骑，可破也。”畅春奋往，遇贼于埭口，斩十有七级。
一日，贼伪以百人诱战，畅春穷追至梅家寨，伏兵四
起夹击，我师且尽，畅春犹力斗。久之，手刃数贼，力屈
被执，贼且逼降，畅春大骂，不屈而死。

九年，流贼张献忠掠至刘家隔，汉川知县孙光祚聚
民兵据水敛舟，拒之于杨子港，贼不能犯而去，作《歌》
曰：“金应山，银孝感。独有无城县，隔水不相见。”光祚遂
筑汉川城，为五门以守。时大饥，同冢妖僧倡乱甚炽，
光祚以渐扑灭之，贼卒未尝入汉川境。

“献贼”哨至刘家隔湖地，小民舟居避乱。至十二月，全
贼压境，杀戮男女一千七百馀人，杀绝者七十馀户。
贼退清查，仅存二千七百馀家。

西贼张献忠屯聚刘家隔，欲南向薄城邑；令孙光祚
率团兵扼杨子港御之，贼不敢渡。

十五年冬，总兵左良玉为流贼李自成所败，溃而南
下。自成遣贼将白旺等追之，旺方破景陵、汉川，竟陷汉阳。武昌守将列兵金沙洲上，旺不敢渡江，乃耀兵
于大别山而还。

壬午冬，闯贼决黄河水渰开封府，河南全省陷没，乘
胜南下。总兵左良玉弃地远遁，为贼先驱，襄樊、鄢郢
一带，杀掳之惨，较贼尤甚。十二月十六日，左兵突至
汉口，人不及逃，而郡城已闻风空国矣。越二日，监军
道皖城王杨基素与左旧，迎之渡江驻省城外金沙
洲。洲人受其荼毒，与汉口同。赖内阁贺逄圣泣语左
帅，乃斩不戢者以徇，人心始稍安。是时惠登相驻汉
阳，癸未五月，贼破汉川县，左兵闻之，掳掠两岸船几
尽。十八日，全师东下，樯帆蔽江，越数日，贼忽逸去。时
王锧代兵巡职，坐镇寿昌。五月五日，兵巡楼饮观龙
舟，忽登岸，大噪杀人，即献贼也。兵巡随难民远窜，贼
入县城，报至，省城戒严。北抚以南非镇地，辞，欲西渡
江。楚藩及贺相以下屡勉留之。至二十八日，北抚坚
辞，贺相涕泣长跽，不可得，乃听登舟。而贼以二十九
日攻大东门。先三日，有发某某通贼谋逆者，冯渐卿
《云路》以告贺相，贺不决，密问北抚，大笑，斥为妄生。于
是某某惧诛，谋益急。时贼犹徘徊马桥，而城人速之，
故夜驰。五月三十日，大雷雨，城上人不能仰视，至有
寒而仆者。雨止，各城巷口有白衣一二人呼曰：“贼已
从某门入。”于是妇女并出走，而守者内顾。贼登其瑕，
遂不守。自王府至庶民，杀僇以数十万计，而官于兹
土者，俱有舟随北抚溯流而上，唯徐长史一人死焉。
执都司朱鼎祚不屈，断其左右手，纵之血刃。三日而
辈驱于江者又十馀万人，火七日不绝，王府及凡官
司皆火焉。“楚殿下老矣”，贼执不加刃，溺于江以死。贺
相被执，贼犹称先生，公闭目不语，舁出，死于墩子湖。
孙明铨执至洪山，骂贼而死。沈会霖被执，以为汉阳
府知府，以燕厥中为汉阳县知县，龙贯为汉阳府学
教授，置官有差。未几，贼大索绅衿，祸且不测，赖沈会
霖保持之，皆得放还。贼有谋臣潘独鳌者，旧善沈，时
为谍于省中，沈禽而毙之。城破，沈有老母在，故不得
去。贼执欲杀之，赖左右固请，得不死，遂使守汉阳，汉
人赖免祸良多。沈寻以奇计脱其母，因遂去，不知所
之。有府胥秦某，实使逸者，词不逊，乃并秦妻子沉之
江。沈会霖之去也，贼更命彭永观来，而伪县燕厥中
益无忌惮。燕素无行，方春欲因乱倾某家，诸生攻之，
为学师所扑。时学师潜住湖间，燕百计觅获，鞭楚最
毒。又间中富人子以危法借贼威以恫喝不如意者。
张献忠自黄州间道南渡，袭攻武昌府，巡抚王杨基
葸而懦，身驻汉阳，不许武昌兵出战。壬戌晦，武昌遂
陷，杨基亦遁，汉阳官民皆溃，诸生燕厥中等纳款于
献忠，献忠以孝感举人沈会霖为知府，厥中为知县，
会霖逃之。七月，左良玉、方国安等引兵西复武昌，献
忠南去，王杨基收斩厥中。巡按御史黄澍驻节汉阳。
十六年五月晦，大雨雹。是日张献忠陷武昌，汉阳大
溃。崇祯末，有道士过小军山，语其土人曰：“此山有二
蛇，慎无毙之，毙之将不利于此土。”已而，一蛇咋于犬，
一蛇为田夫所断，皆长八、九尺。未几，即遭张、李之乱，
居民焚掠无遗矣。

甲申，献贼据四川，遣贼帅南掠贵州汉阳。萧骧彦部
分精兵与战，三战三胜；终献忠之身，莫敢犯贵州。

《府志》按《路史》：“西夏，今鄂，故大夏，有夏水、汉水也。汉水
之曲，名为夏口。”今属汉阳。《江夏记》：“沈尹射奔命于夏
汭者。《周书》曰：‘西夏仁而去兵，城郭不修，武士无位，尧
伐亡之’。”

汉口会江所受者，兴元诸水也，谓之“东汉。”

《禹贡蔡传》，“夏水首出于江，尾入于沔，亦谓之沱。沔阳
南四十里曰长夏河，江之沱也。夏水自监利入，东为
太马长川，过沙口，东北过柴林河，至直步，与汉水合。”
《汉志》江夏郡注谓“夏水过沔入江也。”即今汉口。然夏
水至直步即合汉水，不当逆流至汉口入江。若云夏
流，则盛夏江涨，亦可漫衍而上也。《舆地广记》：“夏水入
沔，谓之曙口。冬竭夏流，谓之夏水。”“曙口”，今失其处。又
《楚辞》“过夏首而西浮”，夏之首也。《左传》：“吴伐楚，至于夏
汭。沈尹射奔命于夏汭。薳射以繁阳之师会夏汭”，夏
之尾也。汉以前多言“夏”，言“汉”，其后多言“沔。”汉、沔夏一
水异名，故汉口亦曰夏口，又曰沔口。

小军山有小山，圆净如覆釜，正对沌口。登其顶，方二
三尺，不生草木，以足踏之，则铿然有声，似空中者。或
曰此金体也。俗名之为响山。

楚襄王游云梦，梦妇人名瑶姬，曰：“我夏帝之季女，封
于巫山之阳台，精魂为芝糈而食之，则与梦期。”
宋玉曰：“昔先王梦游高唐，与神女遇，玉为《高唐之赋》。”
先王谓怀王也。宋玉是夜梦见神女，寤而白王，王令
玉言其状，使为《神女赋》。后人遂曰襄王梦神女，非也。
元郝经《班师议》曰：鄂与汉阳，分据大别，中挟巨津，号
为活城元儒许有壬作《丁文苑哀辞》曰：“予居武昌，适移湖北，
予跧居绝人事，独相往来。鹄山楚观之绝顶，梵宫琳
宇之僻地，荒城废垒，村居埜池，靡不至焉。时入江，登
大别，宿郎官湖，赋诗谈论无虚日。”

永乐时，有题诗神女庙者，曰：“襄王此日知何处，空见
朝云暮雨时。”自署东海逋臣。

孙雪居守汉阳，山民㔉石之内坎，有白龟在焉。献而
放之于江。大石未破，不解何缘中有此龟。

汉口后湖樵渔者每于其地获白鼠，好事者多捕以
以为戏。

《府志》：“许汉阳贞元中，舟行洪、饶间，日暮，寻山浦𤃩入，
行数里，到一湖中，湖岸庭宇甚盛，见数女郎延入饮
食，皆非人间见者。有一树干如桐，叶如芭蕉，红花满
树未吐，青衣捧一鸟如鹦鹉，置栏杆上，一声而树花
皆开，芳馨袭人。每花中有美人，长尺馀，管弦悉备，女
郎举酒，众乐俱作。夜深花落，便失所在。一女郎作诗”
曰：“海门连洞庭，每去三千里。十载一归来，辛苦湘江
水。”诸女郎曰：欣此旅泊相接，怅恨而别。明日至𤃩口，
讯之，曰：昨夜溺死四人出，其一人言：“海龙王诸女归
洞庭宿此，取四人作酒缘，客少不多饮，我却得来汉
阳。”问客为谁，曰：“一措大耳。”汉阳默觉，腹中不安，吐鲜
血数升方平。

《骆禅师》嵩阳山有骆禅师坐禅石，石旁有泉，相传师
卓锡于此，有泉涌出。

道一，姓马氏，汉川人也。本邑罗汉寺出家。容貌奇异，
牛行虎视，引舌过鼻，足下有二轮文。开元中，习禅定，
于衡岳山中，遇让和尚，密受心印，四方学者云集。入
室弟子一百三十九人，转化无穷。贞元四年正月中，
登石门山，谓侍者曰：“吾之朽质，当于来日归兹地矣。”
既回，示疾，院主问候，师曰：“日面佛，月面佛。”二月一日，
跏趺入。

唐舜申者，宋将于登幕客也。理宗开庆间，登提兵攻
蜀，约日合战，忽夜分，绝倒五脏出血而卒。他日，舜申
舟过汉阳，有蜀声呼舜申者三，左右曰：“登之声也。”是
夕，舜申亦暴卒。

宋绍兴初，汉阳军阳台市蔡氏女，年七岁，遭雷震死，
有文在背，如符篆然。识者读之曰：“唐李林甫七世为
娼，今生灭。”形。凡十三字。襄阳道人黎大方尝见之。鸣
呼！天之报奸贼亦严矣。

宋孝宗隆兴初，汉阳军有插柳枝于石罅者，木无根，
石无土，而秀茂成阴，岁有华实。先是郡狱诬服孝妇
杀姑当刑，祝髻上花以自明，行刑者如其言而生。
有僧行乞，一居士问僧：“古镜未磨时如何？”曰：“黑似漆。”
磨后曰：“照天照地。”居士不许。僧还洞山，具言其事。洞
山晓聪禅师曰：“吾代尔道。”僧乃理前问，师曰：“此去汉
阳不远。”僧进后语，师曰：“黄鹤楼前鹦鹉洲。”僧于是大
悟。

徐寿辉，初名真一，姿状魁岸，无他长。至正十一年，中
原盗起，寿辉行山中，获鉴铁数十斤。会麻城铁工邹
普胜夜梦有黄龙蟠其铁砧。明日，寿辉携铁过之，令
制耰锄，蹲坐铁砧上。普胜己心异寿辉，见所持铁，告
之曰：“今天下尚须耰锄活耶？当为炼一剑赠君耳。”于
是两人深相结阴谋，举大事。先是浏阳有彭和尚，劝
人念《弥勒佛号》。遇夜，然香灯，偈颂拜礼，其徒从之日
众。彭欲以为乱，未有所附。一日，寿辉浴盐塘水中，身
上忽毫光起，观者惊诧。而普胜复倡妖言，谓弥勒佛
下生当为世主，以寿辉宜应之。乃与众共拥寿辉为
主，举兵以“红巾”为号，构圣人堂于多云山中。溪水日
再潮，溪旁有巨石，状类舣舟。寿辉命凿一穴，剚桅其
上，祝之曰：“天助寿辉，石当扬帆出溪口。”石为行十馀
丈，寿辉遂决意反